Vrede ansatte på lukningstruede opholdssteder mødte i formiddags op på rådhuset i Aabybro.

Jammerbugt Kommunes beslutning om at trække tilladelsen til seks opholdssteder for udsatte børn og unge tilbage vækker vrede hos de ansatte. Derfor mødte en gruppe ansatte op på rådhuset i Aabybro onsdag formiddag for at give udtryk for deres utilfredshed. Forvaltningen i Jammerbugt Kommune har trukket tilladelsen tilbage til seks opholdssteder, der drives under Jammerbugtens Børne- og Familiecenter. Den beslutning kommer efter kritik af forholdene på opholdsstederne, blandt andet i Kernehuset i Brovst. En af de ansatte, der møder op på rådhuset i Aabybro i dag er pædagogmedhjælperen Flemming Ørtoft. Han er ked af forvaltningens beslutning: - Det er rigtigt, at der har været en rodet periode i kernehuset, men alle andre steder har kørt upåklageligt, så derfor er det frustrerende at alle seks huse skal lukke nu. Vi har forældre, der ringer og er bekymrede for, hvad der nu skal ske med deres børn, fortæller Flemming Ørtoft, der har været ansat som pædagogmedhjælper i centret i fem år. Der er cirka 40 børn tilknyttet de seks opholdssteder.